Na temelju članka 13. Zakona o udrugama („Narodne novine“, broj 74/14, 70/17), 4. Izborna skupština Hrvatske udruge menadžera sigurnosti održana 7. ožujka 2019., donijela je

**S T A T U T**

HRVATSKE UDRUGE MENADŽERA SIGURNOSTI

***I U V O D N E O D R E D B E***

Članak 1.

Ovim Statutom reguliraju se odredbe o nazivu, sjedištu, o zastupanju; izgledu pečata; o ciljevima i područjima djelovanja sukladno ciljevima, djelatnostima kojima se ostvaruju ciljevi; o načinu osiguranja javnosti djelovanja udruge; o uvjetima i načinu učlanjivanja i prestanku članstva, pravima, obvezama i odgovornostima te stegovnoj odgovornosti članova i načinu vođenja popisa članova, tijelima udruge, njihovu sastavu i načinu sazivanja sjednica, izboru, opozivu, ovlastima, načinu odlučivanja i trajanju mandata te načinu sazivanja skupštine u slučaju isteka mandata; izboru i opozivu likvidatora udruge; prestanku postojanja udruge; o imovini, načinu stjecanja i raspolaganja imovinom; o postupku s imovinom u slučaju prestanka postojanja udruge te o načinu rješavanja sporova i sukoba interesa unutar udruge te drugim pitanjima od značaja za udrugu.

Članak 2.

Naziv Udruge je: HRVATSKA UDRUGA MENADŽERA SIGURNOSTI .

Puni naziv Udruge na engleskom jeziku je: CROATIAN ASSOCIATION OF SECURITY MANAGERS.

Skraćeni naziv Udruge je: HUMS.

Skraćeni naziv Udruge na engleskom jeziku je: CASM.

Sjedište Udruge je u Zagrebu.

O promjeni adrese sjedišta odlučuje Upravni odbor.

Članak 3.

Hrvatska udruga menadžera sigurnosti je dobrovoljni oblik udruživanja osoba koje se na stručnoj, praktičnoj, teoretskoj i znanstvenoj razini profesionalno bave poslovima u području sigurnosti te koji radi zaštite i promicanja zajedničkih interesa i ciljeva, bez namjere stjecanja dobiti, prihvaćaju pravila koja se uređuju ovim Statutom.

Hrvatska udruga menadžera sigurnosti je udruga registrirana pri Gradskom uredu za opću upravu.

Hrvatska udruga menadžera sigurnosti je neprofitna pravna osoba.

Udruga se može udruživati u saveze udruga i međunarodne udruge te surađivati sa sličnim udruženjima, o čemu je potrebna odluka Skupštine.

Članak 4.

Udruga ima pečat.

Pečat Udruge je: okruglog oblika promjera 3 cm s upisanim tekstom uz rub koji glasi: HRVATSKA UDRUGA MENADŽERA SIGURNOSTI te znakom Udruge u sredini. Znak Udruge za pečat je kvadratnog oblika sa skraćenim nazivom imena Udruge u stiliziranom obliku u crveno bijeloj kombinaciji boja.

Članak 5.

Udrugu zastupa Predsjednik i ravnatelj Poslovnog učilišta integralna sigurnost i razvoj – kao peti potpredsjednik Udruge. Skupština može ovlastiti i druge osobe za zastupanje Udruge.

**II C I LJ E V I I P O D R U Č J E D J E L O V A NJ A U D R U G E**

Članak 6.

Udruga je osnovana u cilju promicanja, razvitka i unapređenja svih aktivnosti u svezi statusa članova Udruge i područja njihova rada .

Udruga sukladno ciljevima Udruge djeluje na području obrazovanja, znanosti i istraživanja, odgoj i obrazovanje, izvan institucionalan odgoj i obrazovanje te na području gospodarstva, strukovne udruge u gospodarstvu.

Članak 7.

Djelatnosti Udruge su:

* okuplja stručne i znanstvene potencijale, koji se profesionalno bave poslovima sigurnosti u javnom i privatnom sektoru sigurnosti, uključujući urbanu sigurnost u jedinicama lokalne uprave i samouprave,
* organizira i provodi stalno usavršavanje članova, te omogućava njihovu strukovnu i poslovnu afirmaciju,
* unaprjeđuje i promovira zanimanje menadžera sigurnosti kao i područja njihova rada,
* ostvaruje izgradnju, razvoj i jačanje uspostave partnerstva između javnog, privatnog i korporativnog sektora sigurnosti te urbane sigurnosti zajednice,
* poslovno savjetuje u području sigurnosti,
* obavlja odgovarajuća ispitivanja javnog mnijenja u području sigurnosti,
* informiranje javnosti o aktivnostima udruge,
* razvijanje programa koji promiču kulturu sigurnosti,
* potiče ostvarivanje i razvoj kulture sigurnosti u zajednici,
* organizira seminare, savjetovanja, stručne skupove, stručne sajmove i izložbe, konferencije iz područja svoje djelatnosti,
* organizira i provodi programe neformalnog obrazovanja članova i svih zainteresiranih osoba za područje sigurnosti,
* potiče izradu i izmjenu nacionalnog zakonodavstva iz područja sigurnosti,
* potiče međunarodnu suradnju te uključivanje udruge u rad istovrsnih međunarodnih asocijacija,
* osniva i uređuje elektronski medij za promociju aktivnosti udruge kao i sigurnosti općenito,
* obavlja nakladničku djelatnost iz područja svoje djelatnosti,
* jačanje suradnje sa srodnim organizacijama u Hrvatskoj i izvan nje.

Članak 8.

Djelovanje Udruge je javno.

Javnost djelovanja Udruge ostvaruje se:

* pravodobnim izvješćivanjem članstva o radu Udruge i značajnim aktivnostima, događajima i slično, pisanim izvješćima, na posebnim skupovima ili na drugi prikladan način,
* putem internetske stranice Udruge,
* putem službenog glasila Udruge.

Odluku o službenom glasilu Udruge donosi Upravni odbor Udruge.

***III Č L A N S T V O U U D R U Z I***

Članak 9.

Članom Udruge može postati svaka fizička osoba koja obavlja poslove menadžmenta sigurnosti.

Članak 10.

Osoba iz članka 9. ispunjava Pristupnicu za prijem u članstvo Udruge te istu podnosi Upravnom odboru.

Upravni odbor donosi odluku o prijemu novog člana, te o upisu u registar članstva, kojeg vodi Tajnik Udruge.

Upravni odbor može odbiti prijem u članstvo ukoliko osoba ne ispunjava opće uvjete za prijem ili ukoliko bi članstvo te osobe u Udruzi štetilo njezinom ugledu ( npr. nečasni otpust iz službe i dr.).

Nakon prijema u članstvo pristupnik je u obvezi platiti članarinu. Nakon uplaćene članarine konzumira sva prava i obveze člana Udruge.

Popis članova vodi se elektronički i sadrži podatke o osobnom imenu člana, OIB-u, datumu rođenja, datumu pristupanja Udruzi, adresi stanovanja, broju telefona, mail adresi, datumu slanja računa za članarinu, datumu plaćanja računa za članarinu, kategoriji članstva i datumu prestanka članstva u Udruzi.

Popis članova dostupan na uvid svim članovima i nadležnim tijelima na njihov zahtjev.

Članak 11.

Članovi Udruge plaćaju Udruzi godišnju članarinu.

Visinu članarine određuje Upravni odbor Udruge.

Članak 12.

Kategorije članstva u Udruzi:

1. član,
2. počasni član,
3. zaslužni član.

Članom mogu postati osobe iz članka 9. ovog Statuta.

Počasnim članom mogu postati ugledne osobe od utjecaja na razvoj djelatnosti Udruge, odnosno osobe koje svojim osobnim statusom mogu doprinijeti ugledu Udruge.

Počasni član nema obvezu plaćanja članarine.

Zaslužnim članom postaje član Udruge s članskim stažem od najmanje pet godina, s dokazanim zaslugama na promicanju ciljeva i djelatnosti Udruge i aktivnim bavljenjem poslovima menadžmenta sigurnosti od najmanje deset godina.

Članak 13.

Prava, obveze i odgovornosti članova su:

* plaćanje članarine,
* biraju i budu izabrani u tijela Udruge,
* bavljenje aktivnostima Udruge,
* razmjenjuju informacije i iskustva, obavljaju konzultacije,
* sudjelovanje u upravljanju poslovima Udruge,
* participiraju u svim pogodnostima koje za njih ostvari Udruga,
* čuvanje i podizanje ugleda Udruge,
* čuvanje materijalnih dobara i izvršenje preuzetih obveza.

Članovi Udruge su ravnopravni i imaju jednaka prava i dužnosti u Udruzi.

Članak 14.

Članstvo u Udruzi prestaje:

* dobrovoljnim istupom,
* neplaćanjem članarine,
* isključenjem.

Član se briše iz Registra članova bez posebne odluke ukoliko ne plati članarinu za tekuću godinu članstva do isteka iste.

Odluku o isključenju člana iz Udruge donosi Sud časti.

Ostale mjere stegovne odgovornosti članova biti će propisane Pravilnikom o stegovnoj odgovornosti i radu Suda časti.

Članak 15.

Udruga se može udružiti u saveze udruga, zajednice, mreže i u međunarodne udruge. Odluku o udruživanju kao i razdruživanju donosi Skupština.

**IV R J E Š A V A NJ E S P O R O V A I S U K O B A I N T E R E S A**

Članak 16.

Sporove u Udruzi rješavati će Sud časti.

Spor/sukob interesa u Udruzi postoji ukoliko se radi o pravima i interesima članova Udruge kojima članovi mogu slobodno raspolagati a koji utječe na rad Udruge u cjelini odnosno ako se ona odnose na pitanja od zajedničkog interesa za sve članove.

Sud časti u svom radu na odgovarajući način primjenjuje odredbe Zakona o mirenju.

Ako se spor/sukob interesa odnosi na odluke tijela upravljanja Udrugom temeljem kojih se podnosi zahtjev za upis promjena u registar udruga o čemu odlučuje nadležni ured, nezadovoljni član najprije se obraća Udruzi da riješi spor/sukob interesa. Po konačnosti odluke Suda časti, Udruga podnosi nadležnom uredu zahtjev za upis promjena u registar udruga zajedno s odlukom Suda časti.

**V T I J E L A U D R U G E**

Članak 17.

Tijela Udruge su:

* Skupština
* Upravni odbor,
* Predsjednik Udruge,
* Potpredsjednici Udruge,
* Tajnik Udruge,
* Direktor Udruge
* Nadzorni odbor,
* Sud časti
* Znanstveni savjet Udruge.

***SKUPŠTINA***

Članak 18.

Skupština je najviše tijelo upravljanja Udrugom.

Skupštinu sačinjavaju svi članovi Udruge i zaslužni članovi.

Članak 19.

Skupština može biti redovita, izborna i izvanredna.

Skupština redovito zasjeda najmanje jednom u tijeku godine, dok se izborna sjednica Skupštine održava svake četiri godine.

Sjednice Skupštine saziva Upravni odbor na vlastitu inicijativu.

U odluci o sazivanju Skupštine Upravni odbor utvrđuje dnevni red sjednice, te dan i mjesto održavanja sjednice.

Upravni odbor je dužan sazvati sjednicu Skupštine kada to zatraži najmanje 1/3 članova Skupštine ili Nadzorni odbor Udruge. U svom zahtjevu za sazivanje Skupštine predlagatelji su obvezni predložiti dnevni red sjednice.

Upravni odbor saziva sjednicu prema predloženom dnevnom redu predlagatelja, a ako je ne sazove u roku od 15 dana od dana dostave zahtjeva iz stavka 5. ovog članka, sazvati će je predlagatelj (odluka treba sadržavati prijedlog dnevnog reda, te mjesto i dan održavanja sjednice).

Članak 20.

U slučaju isteka mandata tijelima Udruge, Skupštinu Udruge saziva zadnja osoba za zastupanje upisana u Registar udruga.

Članak 21.

Skupštinom predsjedava predsjednik Udruge, a u njegovoj odsutnosti potpredsjednik. U slučaju odsutnosti predsjednika i potpredsjednika Udruge, Skupština će na početku sjednice javnim glasovanjem odrediti osobu koja će predsjedavati sjednicom.

O radu sjednice vodi se zapisnik, kojeg potpisuje zapisničar odnosno ovjerovitelj/i ako ih je skupština izabrala, koji se trajno čuva u arhivi Udruge.

Članak 22.

Skupština odlučuje pravovaljano ako je nazočna natpolovična većina svih članova Skupštine, a odluke donosi većinom glasova nazočnih članova, ako Statutom nije određena posebna većina.

Ukoliko Skupštini ne prisustvuje natpolovična većina svih članova Skupštine, zasjedanje Skupštine će se pravovaljano održati nakon 15 minutnog počeka uz nazočnost 1/3 svih članova Skupštine.

Članak 23.

Skupština Udruge:

* utvrđuje politiku rada Udruge,
* usvaja Statut Udruge i njegove izmjene i dopune,
* usvaja plan rada i financijski plan za sljedeću kalendarsku godinu i izvješće o radu za prethodnu kalendarsku godinu,
* donosi i mijenja Program rada,
* donosi druge akte i odluke važne za rad Udruge,
* odlučuje o udruživanju u saveze, zajednice, mreže i druge oblike povezivanja udruga,
* odlučuje o promjeni ciljeva i djelatnost
* bira i razrješava dužnosti predsjednika, potpredsjednika, tajnika, članove Upravnog odbora, Nadzornog odbora, Suda časti,
* bira i razrješava osobe ovlaštene za zastupanje,
* imenuje i opoziva likvidatora Udruge,
* imenuje i opoziva članove Znanstvenog savjeta Udruge,
* razmatra i usvaja izvješća o radu Udruge,
* daje smjernice za rad Udruge,
* osniva i imenuje odbore, komisije i slična tijela prema potrebi, te im utvrđuje zadatke,
* donosi odluku o statusnim promjenama:pripajanju, spajanju i podjeli Udruge,
* odlučuje o prestanku rada Udruge i raspodjeli preostale imovine Udruge,
* odlučuje i o drugim pitanjima za koja statutom nije utvrđena nadležnost drugih tijela Udruge.

***UPRAVNI ODBOR***

Članak 24.

Izvršne funkcije i druge poslove utvrđene ovim Statutom obavlja Upravni odbor Udruge.

Članak 25.

Upravni odbor čini trinaest članova (sedam članova, četiri potpredsjednika i predsjednik te ravnatelj Poslovnog učilišta integralna sigurnost i razvoj - peti potpredsjednik).

Upravni odbor je izvršno i operativno kolegijalno tijelo.

Predsjednik Udruge saziva sjednice Upravnog odbora i rukovodi radom Upravnog odbora.

Članak 26.

Upravni odbor:

* saziva Skupštinu Udruge;
* utvrđuje prijedlog Statuta Udruge i predlaže program rada Skupštini na razmatranje i prihvaćanje,
* utvrđuje prijedlog Programa djelatnosti i planove rada;
* brine o izvršenju usvojenog Programa rada i provedbi odluka Skupštine Udruge,
* vodi poslove Udruge sukladno odlukama skupštine,
* upravlja imovinom Udruge,
* podnosi izvješća o radu Skupštini Udruge,
* određuje visinu članarine Udruge
* odgovorno je za podnošenje Skupštini prijedloga godišnjeg financijskog izvješća,
* imenuje odbore, povjerenstva i slična tijela prema potrebi, te im određuje zadatke,
* osniva regionalne podružnice Udruge (Istok, Zapad, Sjever i Jug) temeljem iskazanog interesa najmanje tri člana s područja podružnice za rad u istima. Predsjednik regionalne podružnice je član proširenog sastava Upravnog odbora, bez prava glasa.
* razmatra zahtjeve za učlanjenje u Udrugu i donosi odluku o upisu kandidata u popis članova,
* obavlja i druge poslove predviđene Statutom i drugim općim aktima Udruge.

Članak 27.

Sjednicu Upravnog odbora saziva predsjednik Udruge.

Odluke Upravnog odbora donose se većinom glasova svih članova Upravnog odbora.

Sjednice Upravnog odbora održavaju se prema potrebi o čemu odlučuje predsjednik, a moraju se održati najmanje jednom u 3 mjeseca.

Članak 28.

Za svoj rad Upravni odbor je odgovoran Skupštini.

Upravni odbor podnosi Skupštini godišnje izvješće o svom radu.

Mandat članova Upravnog odbora traje četiri godine s mogućnošću ponovnog izbora.

***NADZORNI ODBOR***

Članak 29.

Nadzorni odbor Udruge prati i nadzire rad tijela utvrđenih ovim Statutom. O svom nalazu i mišljenju obavještava Skupštinu Udruge i tijelo čiji je rad nadziran.

Nadzorni odbor utvrđuje da li je djelatnost Udruge u skladu sa zakonom, Statutom i drugim aktima Udruge.

Nadzorni odbor posebno nadzire materijalno i financijsko poslovanje Udruge.

Član Nadzornog odbora ne može biti član niti jednog drugog tijela Udruge.

Članak 30.

Nadzorni odbor ima 3 (slovima: tri) člana.

Mandat članova Nadzornog odbora traje četiri godine s mogućnošću ponovnog izbora.

Sjednice Nadzornog odbora održavaju se prema potrebi.

Nadzorni odbor donosi odluke većinom glasova članova Nadzornog odbora.

***PREDSJEDNIK UDRUGE***

Članak 31.

Predsjednika Udruge bira Skupština na mandat od 4 godine s mogućnošću ponovnog izbora.

Predsjednik Udruge je po funkciji ujedno i predsjednik Upravnog odbora.

Predsjednik:

* zastupa Udrugu,
* pokreće raspravu o određenim pitanjima iz djelokruga Skupštine i Upravnog odbora udruge
* brine se o upoznavanju javnosti s radom Skupštine i njezinih tijela,
* rukovodi radom Skupštine i Upravnog odbora Udruge,
* podnosi izvješća o radu Upravnog odbora Skupštini,
* sklapa ugovore i poduzima pravne radnje u ime i za račun Udruge,
* dostavlja zapisnik s redovne sjednice skupštine nadležnom uredu koji vodi registar udruga.

***POTPREDSJEDNIK UDRUGE***

Članak 32.

U slučaju odsutnosti ili spriječenosti predsjednika u svim poslovima zamjenjuje najstariji potpredsjednik prema godinama života. Potpredsjednika Udruge bira Skupština na mandat od 4 godine s mogućnošću ponovnog izbora.

***TAJNIK I DIREKTOR UDRUGE***

Članak 33.

Tajnika Udruge bira i imenuje Skupština na mandat od četiri godine za upravljanje stručno-administrativnim poslovima u Udruzi s mogućnošću ponovnog izbora.

Tajnik Udruge vodi Registar članova.

Tajnik Udruge u suglasju s predsjednikom Udruge priprema sjednice Upravnog odbora i Skupštine te obavlja druge poslove prema odluci Skupštine i/ili Upravnog odbora Udruge.

Direktor Udruge je zaposlenik Udruge koji vodi rad Udruge u skladu sa odlukama Upravnog odbora te Skupštine Udruge.

***SUD ČASTI***

Članak 34.

Sud časti provodi stegovni postupak i izriče stegovne mjere te odlučuje o sporu/sukobu interesa.

Sud časti sastavljen je od tri člana, koje bira i opoziva Skupština.

Članovi Udruge stegovno odgovaraju za povredu svojih članskih dužnosti utvrđenih Statutom ili drugim aktima.

Zahtjev za pokretanje stegovnog postupka može podnijeti Upravni odbor, Nadzorni odbor, ili najmanje 1/10 članova Skupštine.

Mandat članova Suda časti traje četiri godine s mogućnošću ponovnog izbora.

U stegovnom postupku mogu se izreći slijedeće stegovne mjere:

* opomena
* isključenje iz Udruge.

Odluke se donose većinom glasova članova Suda časti.

Sud časti rješava sporove i sukobe interesa u Udruzi na način propisan člankom 16. Statuta udruge.

Članak 35.

Protiv odluke Suda časti može se, u roku od 15 dana, računajući od dana dostave odluke, podnijeti žalba Skupštini.

Skupština je dužna riješiti žalbu u roku od 30 dana računajući od dana dostave žalbe.

**ZNANSTVENI SAVJET UDRUGE**

Članak 36.

Znanstveni savjet Udruge sastoji se od pojedinaca čije je profesionalno djelovanje i angažman od posebnog interesa za rad, djelovanje i promidžbu Udruge.

Znanstveni savjet svojim djelovanjem može davati smjernice djelovanju Upravnog odbora u ostvarivanju predviđenih ciljeva i djelatnosti, te davati svoje primjedbe i sugestije o poštivanju temeljnih načela djelovanje Udruge.

Znanstveni savjet predlaže Upravnom odboru aktivnosti s ciljem profesionalnog i stručnog razvoja članova i same Udruge

Mandat članova Znanstvenog savjeta traje četiri (4) godine s mogućnošću ponovnog izbora.

Sastav članova Znanstvenog savjeta određuje Skupština Udruge na prijedlog predsjednika Udruge.

Članak 37.

Za rad u pojedinim područjima djelovanja Skupština ili Upravni odbor mogu osnovati stalne i povremene komisije, povjerenstva, odbore ili druga radna tijela.

Odlukom o osnivanju komisije ili radnih tijela utvrđuje se njihov sastav, zadaća, vrijeme za koje se osnivaju i odgovornost za obavljanje poslova.

***VI I M O V I N A , N A Č I N S T J E C A NJ A I R A S P O L A G A N J E I M O V I N O M***

Članak 38.

Imovinu Udruge čine:

* novčana sredstva koja je udruga stekla uplatom članarina, dobrovoljnim prilozima i darovima,
* novčana sredstva koja Udruga stekne obavljanjem djelatnosti kojim se ostvaruju ciljevi, financiranjem programa i projekata udruge iz državnog proračuna i proračuna jedinica lokalne i područne (regionalne) samouprave te fondove i/ili iz inozemnih izvora,
* nekretnine i pokretne stvari Udruge,
* druga imovinska prava.

Udruga može raspolagati svojom imovinom samo za ostvarivanje ciljeva i obavljanjem djelatnosti određenih Statutom Udruge, u skladu sa zakonom.

Članak 39.

Izvješće o materijalno-financijskom poslovanju Predsjednik Nadzornog odbora Udruge podnosi Skupštini na razmatranje i prihvaćanje.

***VII P R E S T A N A K R A D A U D R U G E***

Članak 40.

Udruga prestaje postojati odlukom Skupštine ili u drugim slučajevima predviđenim zakonom. U slučaju prestanka postojanja Udruge preostala imovina će pripasti Gradu Zagrebu.

U slučaju prestanka postojanja temeljem odluke Skupštine, ista donosi odluku o prestanku postojanja Udruge dvotrećinskom većinom glasova od ukupnog broja članova Skupštine Udruge.

Članak 41.

Likvidatora Udruge imenuje i opoziva Skupština iz redova članova Udruge i nema mandat.

Likvidator zastupa udrugu u postupku likvidacije te se otvaranjem likvidacijskog postupka upisuje u registar udruga kao osoba ovlaštena za zastupanje udruge do okončanja postupka likvidacije i brisanja Udruge iz registra udruga.

***VIII P R I J E L A Z N E I Z A V R Š N E O D R E D B E***

Članak 42.

Statut Udruge donosi Skupština većinom glasova (1/2) ukupnog broja članova Skupštine Udruge nakon provedene rasprave.

Članak 43.

Tumačenje odredaba ovog Statuta daje Skupština Udruge.

Tumačenje drugih akata Udruge daje Upravni odbor Udruge.

Članak 44.

Ovaj Statut stupa na snagu danom donošenja, a potpisuje ga predsjednik Udruge kao osoba ovlaštena za zastupanje Udruge.

Danom stupanja na snagu prestaje važiti Statut Udruge od 17. ožujka 2015. godine.

U Zagrebu, 7. ožujka 2019. godine.

ALEN OSTOJIĆ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PREDSJEDNIK UDRUGE